**Årsmelding for styret i Gloi Islandshestforening 2018**

Styret har i 2018 bestått av følgende personer:

Leder: Nina Ekle

Nestleder: Gurli Meyer

Kasserer: Aurora Buan

Sekretær: Rannveig Jønsson

Styremedlem: Ellen Skavhaug

Styremedlem: Pernille Pettersen

Ungdomsrepresentant: Hedda Leirvik

Vara: Inga Zahl

*Medlemstall pr. 29.12.18: 105*

Styret har avholdt 1 utvidet styremøte med alle komitemedlemmene, 3 ordinære styremøter og 1 medlemsmøte i 2018. I tillegg har styret og komiteene hatt nær kontakt med utstrakt bruk av meldingsgrupper og e-post.

Det nye styret tok over etter årsmøtet 27. februar i 2018.

Vi kom sent i gang med drift av året, og en del faste arrangementer som Gloi har tradisjon på å avholde var ikke planlagt. Terminlisten var heller ikke publisert. Vi startet derfor opp med et tidlig møte hvor alle styremedlemmer og komitemedlemmer møttes for en idedugnad i forhold til planlegging av aktiviteter og hvordan/hva vi skulle ha fokus på. Vi ønsket også sette oss noen mål i forhold til hva vi skulle ha fokus på dette året.

Vi ble enige om at rekrutteringsarbeid og synlighet på arrangementer og mer utstrakt bruk av hjemmesiden/facebooksiden er viktige områder for styret å ta tak i. Og at terminlista måtte på plass umiddelbart.

Vi ønsket også få i gang en spørreundersøkelse ut til medlemmene, fordi det er viktig å prøve å ha arrangementer som våre medlemmer ønsker.

Avholdte arrangementer i 2018:

Klubben har avholdt 2 uoffisielle stevner og 2- C-stevner, på Verdal,i Hegra og på Jonsvatnet. 113 ekvipasjer har startet.

10 ridekurs i Trondheim, Verdal, Skogn og Jonsvatnet.

2 fellesturer ved Kyllobakkan i Hegra og på Gamle Kongeveg i Verdal.

For mer detaljer om disse arrangementene henvises til årsmeldingene til de ulike komiteene.

På forrige årsmøte ble det bestemt at det skulle satses mer på rekruttering og barn og unge i Gloi. Det ble også vedtatt at et større beløp av budsjettet skulle kunne brukes på dette arbeidet. Aktivitetskomiteen og nestleder fikk ansvaret for dette viktige arbeidet. Aktivitetskomiteen sammen med kurskomiteen og flere andre har derfor arrangert 2 meget vellykkede rekrutthelger hos Stall Gjervan, Jonsvatnet med 13 deltagere og hos Anne Martine Eggen, Verdal med 18 deltakere. Deltakerne var i aldersgruppen 8-14 år. Alle fikk tilbud om felles overnatting og alle måltider ble inntatt i fellesskap. Det var mulighet til å delta med egen hest, eller låne hest. Aktiviteter var ridetimer, felles rideturer, pussing av utstyr, pussing og stell av hest osv. Dvs. noe for enhver med interesse for tema hest. Styret er meget fornøyd med at så mange deltok, og at det var så mange som var med og hjalp oss med disse arrangementene. En stor takk til alle. Dette ønsker styret å videreføre neste år.

Klubben har vært representert med 3 ryttere på NM i Grimstad sommer: An-Magritt Morset Hegstad med Diva og Hlekkur i senior, Eline Bengtsen med Pistill i ungrytter og Hedda Moldestad med Kollbein i barneklassen. Alle 3 fikk gode resultater, og vi gratulerer An-Magritt med to flotte 7. plasser i T1 og F1, Eline med en 3. og 6. plass i V1U og T2U, og Hedda med en 3. plass i T7 barn. I tillegg ble Eline, med bakgrunn i de gode NM-resultatene, tatt ut på landslaget til Nordisk Mesterskap i Sverige. Her red hun seg til 2 A-finaleplasser. Hun ble også nominert som en av 3 ryttere til årets ungrytter i NIHF. Vi gratulerer så mye!

I høst har styret arrangert et åpent medlemsmøte på Stjørdal med tema: Trening av hest, fra unghest til ridehest. En meget engasjert Erik Andersen var foredragsholder. Vi er meget godt fornøyd med at vi hadde et oppmøte på 50 stk. Hyggelig var det at flere som ikke er medlemmer også møtte opp. Håper vi får se dere som medlemmer neste år.

Vi har også hatt fokus på å få satt opp ei terminliste for 2019 nå allerede før jul, slik at våre medlemmer kan se hva styret vil arbeide med neste år.

Leder har representert Gloi på NIHFs årsmøte og lokallagsmøte på Gardermoen.

På NIHFs lokallagsmøte i oktober skisserte leder Even Hedland at NIHF i fremtiden vil ha en enda tettere tilknytning til Norges Rytterforbund, og i den forbindelse ses det på muligheter for at vi skal benytte oss mer av deres tjenester. Og at det vil ligge flere muligheter for økonomisk støtte for islandshestlagene i dette samarbeidet. Styret i Gloi bør derfor jobbe videre med et tettere samarbeid med rytterkretsen i Trøndelag.

Økonomisk har vi gått med et underskudd. Årsmøtet i fjor vedtok et budsjett med et underskudd på kr 35.000,- Vi har gjort opp regnskapet med et underskudd på kr 38.182 inklusive finanskostnader. Litt av poenget med å budsjettere med et underskudd i fjor var å bruke større ressurser på rekruttering og barn og unge. Det største avviket på budsjettert beløp er på C-stevnene.

Vi vil tilslutt takke alle som har bidratt på de ulike arrangementene som Gloi har hatt i 2018. Vi er avhengige av den dugnadshjelpen som medlemmer og andre bidrar med for å opprettholde aktivitetsnivået. Dette gjelder også alle som gjør en god jobb i de ulike komiteene.

Vi ser fram til et nytt år med stor aktivitet og håper at vi møter mange av våre medlemmer i løpet av året som kommer.

*For styret i Gloi Islandshestforening*

*Nina Ekle*